Diari Oficial de la Generalitat Valenciana


Sumari del DOGV 4506, del 23-05-2003 (2003/5405)

Notificació de la Resolució de 19 de novembre de 2002, del conseller d'Obres Públiques, Urbanisme i Transports (PL-85/2002), a Juan Antonio Pérez Miró (en representació d'AIU «El Clérigo»).
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4506

Data del DOGV
:   23-05-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/5405


Organisme emissor
:   Conselleria d'Obres Públiques,Urbanisme i Transports

Tipus de document
:   Anunci

Notificació de la Resolució de 19 de novembre de 2002, del conseller d'Obres Públiques, Urbanisme i Transports (PL-85/2002), a Juan Antonio Pérez Miró (en representació d'AIU «El Clérigo»). [2003/5405]
  
Ja que no s'ha pogut practicar la notificació al senyor Juan Antonio Pérez Miró (en representació de AIU «El Clérigo»), i de conformitat amb el que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en aplicació del que disposa el dit article, es publica el text íntegre de la Resolució del conseller d'Obres Públiques, Urbanisme i Transports, de 19 de novembre de 2002 (PL-85/2002).
  
Vist l'expedient relatiu a l'homologació i pla parcial «El Clérigo» del municipi d'Alcoi (Alacant), i de conformitat amb els següents,
  
Antecedents de fet
  
Primer
  
El projecte es va exposar al públic mitjançant Acord de 19 de juliol de 2002, del Ple de l'Ajuntament, pel termini de 30 dies, i es va inserir anuncis en el DOGV núm. 4068, de 21 d'agost de 2001, i en el diari Las Provincias d'Alacant, de 31 de juliol de 2001. Transcorregut el període d'exposició pública, en el qual es va presentar una al·legació que s'oposava a la reclassificació que va ser desestimada, es va aprovar provisionalment pel Ple de l'Ajuntament el 30 de novembre de 2001.
  
Segon
  
El projecte, en el seu conjunt, consta de document d'homologació acompanyat d'estudi d'impacte ambiental i pla parcial de millora reclassificatori.
  
Tercer
  
Durant la tramitació de l'expedient s'han formulat consultes o formalitzat acords, en particular amb les administracions les competències i béns demanials de les quals puguen resultar afectats, i consta en l'expedient el següent:
  
- Concert previ amb la Conselleria d'Obres Públiques, Urbanisme i Transports, el tràmit de la qual va ser evacuat per Resolució del director general d'Urbanisme i Ordenació Territorial, de 31 de gener de 2001, amb una sèrie d'observacions.
  
- Declaració d'impacte ambiental formulada per la directora general de Planificació i Gestió del Medi, de la Conselleria de Medi Ambient, el 13 de juny de 2002, que estima acceptable la proposta sempre que se supedite l'execució del citat projecte al compliment dels condicionants següents:
  
1. Les activitats que s'admeten com a usos en el polígon industrial, donada la proximitat del nucli urbà hauran de tindre un grau d'intensitat compatible amb l'ús residencial, d'acord amb el que establix el Decret 54/1990, de 26 de març, del Consell de la Generalitat Valenciana pel qual s'aprova el Nomenclàtor d'Activitats Molestes, Insalubres, Nocives i Perilloses.
  
2. S'aplicaran mesures d'integració paisatgística en la totalitat dels talussos i terraplens residuals tant de les obres d'urbanització com dels resultants del condicionament del terreny per a la instal·lació de cada una de les indústries, d'acord amb els criteris següents:
  
2.1. La sembra de gramínies i lleguminoses es realitzarà en el 100% de la superfície dels talussos i terraplens residuals, i se substituirà l'argelaga (Genista scorpious) per una altra espècie que present un menor grau d'inflamabilitat.
  
2.2. La plantació d'espècies arbustives i arbòries s'efectuarà, no sols en els abancalaments dels desmunts sinó en la totalitat dels talussos i terraplens de forma que comprenga una superfície mínima de sòl cobert del 50%.
  
S'ampliarà la varietat d'espècies arbustives i arbòries amb altres, presents en l'entorn, com l'aladern (Rhamnus alaternus) i la carrasca (Quercus ilex ssp rotundifolia).
  
2.3. Atesa l'elevada erosionabilitat del sòl de la zona, quan l'alçària dels talussos i/o terraplens sobrepasse els 2,5 m d'alçària o els 45º d'inclinació es reforçaran les plantacions amb l'aplicació de malles antierosió volumètriques, geoxàrcies o qualsevol altre sistema que resguarde el sòl de l'erosió hídrica i permeta l'arrelament i desenrotllament de la vegetació implantada.
  
2.4. El programa de vigilància ambiental inclourà la comprovació de l'eficàcia del tractament de talussos almenys durant els dos anys següents a les labors de restauració i reposar les malles i aplicar regs de manteniment amb la freqüència necessària per a pal·liar, si és procedent, la deficiència de precipitacions.
  
2.5. Els materials sobrants de l'excavació no reutilitzats per a la remodelació del terreny seran obligatòriament transportats a un abocador inert legalitzat.
  
2.6. Les mesures correctores especificades en els punts anteriors s'inclouran en els corresponents documents de pressuposts de manera que la seua aplicació siga viable.
  
3. A fi de garantir una adequada gestió de les aigües residuals en l'àmbit del polígon industrial s'adoptaran les mesures següents:
  
3.1. La connexió a la xàrcia de clavegueram municipal es podrà portar a terme prèvia confirmació, per part de l'entitat gestora de l'EDAR de destinació de les aigües residuals, de la possibilitat de tractament de l'increment de les aigües que es derivarà de la posada en marxa del polígon industrial, en este cas i sense perjuí de la normativa municipal vigent serà d'aplicació el que establix el model d'ordenances d'abocament a la xàrcia municipal de clavegueram elaborat conjuntament per l'Entitat de Sanejament de la Generalitat Valenciana i la Federació Valenciana de Municipis i Províncies.
  
3.2. En la concessió de la llicència d'activitat de cada una de les indústries es fixaran els tractaments previs necessaris per a l'admissió del seu abocament a la xàrcia municipal de clavegueram, cas que se sobrepassen els límits establits en el model d'ordenances citat en el punt anterior.
  
4. Per a garantir l'adequada gestió dels residus sòlids urbans, s'executaran com a obres d'urbanització les àrees d'aportació i de vorera necessàries per a facilitar l'arreplegada selectiva, d'acord amb el que establix el Pla Integral de Residus (PIR) de la Comunitat Valenciana, aprovat mitjançant Decret 317/1997, de 24 de desembre, del Govern Valencià.
  
5. Per a previndre la contaminació acústica (sorolls i vibracions) serà d'aplicació subsidiària a les normes urbanístiques vigents el model d'ordenances elaborat a l'efecte conjuntament per la Conselleria de Medi Ambient i la Federació Valenciana de Municipis i Províncies.
  
- Informe de la Direcció Territorial de la Conselleria d'Indústria i Comerç, de 16 d'agost de 2001, que sobre l'ús industrial manifesta que no hi ha cap objecció que oposar, excepte l'aportació seqüencial lògica de les concrecions: ordenança de desenrotllament de Planejament i Gestió de Llicències i Ruïnes i Ordenança del Règim de Valoracions.
  
No obstant això, quant a la compatibilitat terciària, el representant de la citada Conselleria es va manifestar, al si de la Comissió Informativa d'Urbanisme de la Comissió Territorial d'Urbanisme d'Alacant, en sentit favorable sempre que l'ús terciari estiguera vinculat a les indústries de l'àmbit, i va indicar la conveniència que el planejament complimentara determinades limitacions, bé eradicant totalment el comerç al menor o bé limitant-lo a aquelles activitats enumerades que, pel volum i característiques dels articles que oferixen, requerixen grans espais.
  
- Ajuntament d'Alcoi, de 24 de juliol de 2002, respecte a la xàrcia de sanejament i la depuració en el qual arreplega l'informe de l'enginyer municipal que indica que l'Ajuntament és el titular de les instal·lacions de sanejament i depuració i que l'EDAR-Alcoi és capaç de tractar els abocaments d'aigües residuals provinents d'esta ampliació del sòl urbà.
  
Consta igualment que amb data 12 de juliol de 2002 des del Servici Territorial d'Urbanisme s'han sol·licitat informes a la Divisió de Recursos Hidràulics de la Direcció General d'Obres Públiques de la COPUT i a l'Oficina del Pla de Carreteres de la COPUT.
  
Quart
  
La Comissió Territorial d'Urbanisme d'Alacant en sessió realitzada el dia 25 de juliol de 2002, va acordar informar favorablement l'homologació i pla parcial «El Clérigo» del municipi d'Alcoi, i supeditar la seua remissió al conseller d'Obres Públiques, Urbanisme i Transports per a l'aprovació definitiva fins que s'esmenen les observacions assenyalades en este.
  
Amb data 13 de novembre de 2002, emet l'informe el tècnic del Servici Territorial d'Urbanisme d'Alacant i considera esmenades les observacions assenyalades en el dit acord.
  
Fonaments de dret
  
Primer
  
La tramitació s'ha efectuat de conformitat amb el que establixen els articles 38, apartat primer, 54, 47 i disposició transitòria primera, punt 2, de la LRAU i, amb el que indica el punt III de la Instrucció de Planejament 1/96, de 23 de gener, sobre l'homologació dels plans d'urbanisme a la LRAU.
  
Segon
  
La documentació es pot considerar completa d'acord amb el que disposen els articles 27 i 43 de la LRAU, 77.2 i 85 del RPCV, amb fitxa de planejament i gestió del sector (articles 55 i 56 del RPCV) i documents per a la refosa amb el Pla General.
  
Tercer
  
L'objecte de l'expedient és delimitar, en un àmbit de sòl no urbanitzable amb categoria de protecció de límits urbans, un sector i classificar-lo com a sòl urbanitzable d'ús industrial, amb ús compatible terciari, al qual denomina «El Clérigo» i definir l'ordenació detallada mitjançant un pla parcial que es proposa i tramita conjuntament.
  
El Pla General vigent sotmet el dit sòl a un règim pel qual es prohibixen una sèrie d'usos i totes les edificacions, la qual cosa en el document s'entén a fi d'impedir actuacions que puguen dificultar la seua incorporació al procés urbanitzador i la seua incorporació en mode i forma al nucli urbà.
  
L'Ajuntament justifica la proposta per la necessitat de crear nou sòl d'ús industrial, davant de la demanda que hi ha en el municipi d'este tipus de sòl; i conclou que per les característiques dels terrenys proposats, ubicats entre dos zones de sòl urbà industrial, reunixen les condicions necessàries per al destí proposat. Així mateix afig que la proposta coincidix amb l'estratègia de creixement industrial prevista per l'Ajuntament en la zona mencionada, i basa la seua proposta en les determinacions de la disposició transitòria primera i l'article 54.B de la Llei Reguladora de l'Activitat Urbanística (LRAU).
  
L'homologació, d'abast territorial sectorial i amb abast material modificatiu, definix els principals paràmetres del document que es presenta a l'aprovació definitiva per al desenrotllament del Pla Parcial Industrial, que en l'essencial són: superfície computable de 173.400 m², aproximadament, que inclou 10.899 m² de la superfície de xàrcia primària viària; l'índex d'edificabilitat bruta i l'aprofitament tipus és de 0'8580 m²t/m²s considerant el sector una única àrea de repartiment (correspon a 148.748 m²t). S'inclou també com a determinació d'ordenació estructural: la classificació com a sòl urbanitzable d'ús industrial amb la regulació del Títol 8 Normes Particulars del Pla General i IEN d'1,43 m²t/m². Es proposa 104.015 m² de sòl en parcel·les lucratives i una cessió de 36.964 m² de zona verda, 23.973 m² de vials i 8.406 m² d'equipaments que suposen un 40% exacte de superfície de dotacions públiques, per la qual cosa complixen, estrictament, les exigències del Reglament de Planejament per als sectors industrials, incloent en el còmput la xàrcia primària viària.
  
Per a donar compliment als articles 55.5 i 30.2 de la LRAU es proposa una aportació al patrimoni municipal consistent en la cessió gratuïta de 4.970 m² d'un vial confrontant però exterior al sector que discorre per sòl urbà.
  
El Pla Parcial justifica els aspectes a què es referixen els articles 83.2 i 85 del Reglament de Planejament de la Comunitat Valenciana (RPCV). En la memòria inclou les mesures correctores enfront dels impactes produïts sobre la hidrologia, sobre els usos del sòl, sobre l'estat de condicions d'assossec públic: sorolls, sobre el nivell de partícules atmosfèriques, enfront dels impactes produïts per sorolls i contra els impactes produïts per la contaminació industrial.
  
En la sessió de la Comissió Territorial d'Urbanisme, l'Ajuntament aporta nova documentació escrita i pla O.4, en la qual esmena la major part de les deficiències assenyalades en l'acord de la Comissió Informativa referides a les ordenances i plans, s'amplia l'amplària del viari per a permetre el doble sentit de circulació i l'aparcament, si és procedent, es fixa com a tipologia d'edificació l'aïllada amb reculada de 3 metres i amb ús global únic l'industrial.
  
Quart
  
Les determinacions de la proposta des del punt de vista de les exigències de la política urbanística i territorial de la Generalitat Valenciana, es consideren correctes, tal com s'arreplega en l'article 40. de la LRAU, sempre que, als efectes previstos en els articles 40.1.B (assegurar que es respecta l'equilibri sense esgotar recursos ni saturar infraestructures supramunicipals o desvirtuar la seua funció), 40.1.E (coordinació entre política urbanística municipal i l'autonòmica de protecció del medi ambient) i 40.1 in fine LRAU, queden esmenades, amb les correccions oportunes, les objeccions que s'expressen en les observacions assenyalades en l'acord de la Comissió Territorial d'Urbanisme d'Alacant de data 25 de juliol de 2002, són les següents:
  
1. Ha d'aportar-se el certificat emés per la Confederació Hidrogràfica del Xúquer sobre la capacitat i garantia de subministrament d'aigua potable al sector.
  
2. Haurà de remetre's document tècnic diligenciat amb la data d'aprovació plenària en triple versió exemplar d'acord amb la documentació presentada davant de la Comissió, en la qual s'hagen corregit les dades numèriques dels quadros (superfície viària i de parcel·la lucrativa) i es reflectisca correctament la rotonda i la connexió amb el viari del sòl urbà confrontant.
  
3. D'acord amb allò que s'ha manifestat pels representants del Ministeri de Foment en les dos comissions (Informativa i Territorial) la proposta requerix l'informe del citat organisme amb caràcter previ a l'aprovació definitiva.
  
Cinqué
  
Amb data 13 de novembre de 2002, emet l'informe el tècnic del Servici Territorial d'Urbanisme d'Alacant en el qual, a la vista de la documentació aportada per l'Ajuntament d'Alcoi els dies 18 de setembre i 30 d'octubre de 2002, es consideren esmenades les deficiències assenyalades en les observacions efectuades per la Comissió Territorial d'Urbanisme d'Alacant de data 25 de juliol de 2002. Aporta l'Ajuntament d'Alcoi, el certificat municipal sobre l'avaluació del volum d'aigua necessària per al sector (126.545 m³/any) i la capacitat de depuració d'esta en l'EDAR municipal i l'informe del gerent de Medi Ambient amb el vistiplau de l'alcalde sobre la justificació de la capacitat de subministrament del cabal que s'indica.
  
A este respecte, d'acord amb l'informe de la Divisió de Recursos Hidràulics de la COPUT de data 30 de setembre de 2002, haurà de tindre's en compte com a condició de programació que el finançament de les noves infraestructures de sanejament i depuració o l'ampliació de les existents seran a càrrec de l'actuació, i l'exigència a l'urbanitzador que abans de la connexió finance la repercussió que eixa nova urbanització tindrà sobre els sistemes de sanejament existents o sobre els nous que siga necessari construir, així com, complir les ordenances d'abocament o, si és procedent a la construcció d'una nova EDAR.
  
Sisé
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de plans parcials amb homologació de municipis de 50.000 habitants o més en què la competència per a l'aprovació definitiva correspon al conseller d'Obres Públiques, Urbanisme i Transports, de conformitat amb el que disposen els articles 55.1 i 39 de la LRAU, en relació amb els articles 6.d, 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vists els preceptes legals citats, i la resta de disposicions de general i pertinent aplicació, de conformitat amb l'acord de la Comissió Territorial d'Urbanisme d'Alacant i Resolució del director general d'Urbanisme i Ordenació Territorial de data 18 de novembre de 2002, resolc:
  
Aprovar definitivament l'homologació i el pla parcial del sector «El Clérigo» del municipi d'Alcoi (Alacant) i supeditar l'execució del citat projecte al compliment dels condicionants assenyalats en la corresponent declaració d'impacte ambiental, així com les exigències assenyalades per la Divisió de Recursos Hidràulics d'esta Conselleria d'Obres Públiques, Urbanisme i Transports.
  
Contra la present resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'esta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga exercitar qualsevol altre recurs que s'estime oportú.